***** ΚΑΝΟΝΙΣΜΟΣ (ΕΟΚ) αριθ. 797/84 ΤΗΣ ΕΠΙΤΡΟΠΗΣ της 28ης Μαρτίου 1984 που τροποποιεί τον κανονισμό (ΕΟΚ) αριθ. 1725/79 περί των λεπτομερειών παροχής ενισχύσεων στο αποκορυφωμένο γάλα που μεταποιείται σε σύνθετες τροφές και στο αποκορυφωμένο γάλα σε σκόνη που προορίζεται ιδίως για τη διατροφή μόσχων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1600/83 (2), και ιδίως το άρθρο 10 παράγραφος 3, Εκτιμώντας: ότι το άρθρο 4 παράγραφος 1 του κανονισμού (ΕΟΚ) αριθ. 1725/79 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2529/83 (4), ορίζει επακριβώς ποια είναι τα προϊόντα που μπορεί να θεωρηθούν σύνθετες ζωοτροφές κατά την έννοια του άρθρου 2 παράγραφος 1 στοιχείο δ) του κανονισμού (ΕΟΚ) αριθ. 986/68 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1187/82 (6)· ότι η διάταξη του στοιχείου γ) της παραγράφου 1 του άρθρου 4, αναφέροντας ότι σύνθετες ζωοτροφές δεν πρέπει να είναι ούτε μεταποιημένες ούτε αναμεμειγμένες πριν από το στάδιο της γεωργικής εκμετάλλευσης, της κτηνοτροφικής εκμετάλλευσης ή της χρησιμοποίησης για πάχυνση, φαίνεται ότι αποκλείει τη χρησιμοποίησή τους έξω από τις εκμεταλλεύσεις αυτές· ότι, για να αποφευχθεί κάθε αμφιβολία ως προς το κείμενο, είναι σκόπιμο να περιοριστούμε στο να προσδιορίσουμε ότι η μεταποίηση ή η ανάμειξη δεν μπορούν να γίνουν πριν από το στάδιο του τελικού χρήστη· ότι, στο παράρτημα Ι του κανονισμού (ΕΟΚ) αριθ. 1725/79, περλαμβάνεται το υπόδειγμα του δελτίου αναλύσεως του αποκορυφωμένου γάλακτος σε σκόνη· ότι η αποκτηθείσα πείρα απέδειξε ότι θα πρέπει να προσδιοριστούν οι συνθήκες ελέγχου, όσον αφορά το μετουσιωμένο αποκορυφωμένο γάλα· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 1725/79 τροποποιείται ως εξής: 1. Στο άρθρο 4 παράγραφος 1, το στοιχείο γ) αντικαθίσταται από το ακόλουθο κείμενο: «γ) που μπορούν να χρησιμοποιηθούν αμέσως για τη διατροφή των ζώων και δεν θα είναι ούτε μεταποιημένες ούτε αναμεμειγμένες πριν από το στάδιο του τελικού χρήστη·» 2. Στο παράρτημα Ι, η υποσημείωση (7) αντικαθίσταται από το εξής κείμενο: «(7) Ο έλεγχος με προσθήκη αδρανούς σκόνης μπορεί να γίνει πριν από τη μετουσίωση (διάλυση 1 : 20) ή μετά από τη μετουσίωση (διάλυση 1 : 2)· πρέπει να διαπιστώνεται ακόμη μία έντονη χαρακτηριστική οσμή.» Άρθρο 2 Ο παρών κανονισμός αρχίζει να ισχύει την 1η Απριλίου 1984. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Μαρτίου 1984.

[Source: multi_eurlex | Tokens: 2635]